**ФНИ на СУ „Св. Климент Охридски“**

**Факултет по педагогика**

Научен проект на тема: **Изследване на личностните детерминанти на комуникацията на социални работници в професионална среда**

Ръководител: доц. д-р Силвия Цветанска

По проекта е реализирано научно изследване в областта на комуникацията в професията на социалния работник. Изследователските цели са ориентирани по-специално към изучаване на поведението на професионалистите в социалната работа от гледна точка на личностните детерминанти, които определят професионалната изява в комуникационен контекст. Проектът е замислен в отговор на потребността от емпирични проучвания на професионалното поведение на социалния работник, които да станат основа за по-убедително концептуализиране на същността на социалната работа като професионална дейност.

Изследването е осъществено чрез комбинирането на количествени и качествени методи, като се акцентира на извличането на данни чрез интервюта, работа по случай (case study) и изследване в хода на действието (action research). При теоретичното обосноваване на изследването е приложен модел на холистичната компетентност в социалната работа.

Като резултат от проекта е създаден изследователски инструментариум за проучване на комуникативните стратегии, използвани от социалните работници в професионална среда.

Конструираният личностен въпросник е подложен на първоначално апробиране сред практикуващи специалисти по социални дейности. Диференцирани са три доминиращи комуникативни стратегии, типични за помагащото поведение на социалния работник.

Висока добавена стойност на проекта придава участието на студенти в качеството им на изследователи и автори на научни публикации. Студенти от специалност „Социални дейности“ на Факултета по педагогика са мотивирани да участват заедно със свои преподаватели в съвместна изследователска дейност. В резултат на това са подготвени за публикуване 4 статии, които са обединени в специализиран брой на електронното научно списание „Социална работа“ с тематичното заглавие „Социална работа и комуникация“. Отделно от това са реализирани три доклада на международни научни форуми, в които участва докторант и други членове на изследователския екип. Резултатите от проекта са популяризирани чрез 7 научни публикации и 3 презентации на конференции, както и чрез изградената в хода на проекта мрежа от практикуващи социални работници в цялата страна.

Ценност на проекта е създадената добра колаборация между университетски преподаватели, докторанти, студенти и специалисти от практиката. Постигнатите изследователски резултати са полезни за последващо разработване на програми за обучение и повишаване на професионалната квалификация на социални работници по отношение на комуникационните умения, проявите на емпатия и нагласите за помагащо поведение.